als_Latn dik_Latn sag_Latn
Të dielën paradite, Presidenti i FSHF, Armand Duka, ka vizituar ekipin Kombëtar U-17 në ambientet e Resort “Tropikal” në Durrës. Kreu i FSHF është interesuar nga afër për përgatitjet që ekipi Kombëtar U-17 po bën në prag të ndeshjeve për “Elite Round”, që do të luhen javën e ardhshme, në Republikën Çeke. “Ju keni vëmendjen tonë maksimale, sepse jeni e ardhmja e futbollit shqiptar dhe FSHF po punon e investon që ajo të ketë sa më shumë sukses. Nuk është e rastësishme që për dy edicione radhazi, jeni kualifikuar për në turin e dytë në Kampionatin Europian. Uroj të vazhdoni në këtë rrugë”, ka vlerësuar ai. Gjatë takimit, trajneri Xhemal Mustedanagiç e ka njohur hollësisht Presidentin e FSHF-së me gjendjen e skuadrës dhe objektivat për këto ndeshje. Shqipëria U-17, do të luajë në fundin e muajit mars 3 ndeshjet e saj në “Elite Round”, grupi I 4-t, në Republikën Çeke. Ekipi I drejtuar nga Xhemal Mustadanagiç, që është kualifikuar në këtë fazë të Kampionatit Europian, duke u renditur i dyti në grupin eliminator të kryesuar nga Rumania dhe duke lënë pas Bjellorusinë e Finlandën, këtë javë ka nisur përgatitjet. Ekipi është grumbulluar më datë 17 mars dhe për një javë do të përgatitet për t’u ndeshur në “Elite Round”. Më 24 mars, skuadra do të udhëtojë drejt Republikës Çeke, ku sipas kalendarit,, do të ndeshet me Italinë, Anglinë dhe ekipin vendas. Kombëtarja shqiptare e futbollit grupmosha U-17 (deri 17 vjeç) ka arritur një sukses të rëndësishëm në fund të tetorit, ku ka siguruar kualifikimin për në fazën e dytë të eliminatoreve për Kampionatin Europian të kësaj grupmoshe. Shqipëria U-17 në ndeshjen e fundit të eliminatoreve të Grupit A ka barazuar pa gola me Finlandën në stadiumin e “Skënderbeut” në Korçë. Në këtë faze eliminatore, kuqezinjtë U-17 të udhëhequr nga tekniku kroat, Xhemal Mustedanagiç, janë mposhtur në ndeshjen e pare nga Rumania (1-0), ndërsa në takimin e dytë kishin mposhtur moshatarët e tyre nga Bjellorusia (2-1). Në fazën e dytë eliminatore, e quajtur “Elite Round”, janë kualifikuar dy skuadrat e para të 13 grupeve eliminatore. Në fazën e fundit eliminatore që zhvillohet në pranverë, ekipet e kualifikuara janë të ndara në minigrupe nga 4 skuadra, ndërsa ndeshjet i zhvillojnë në formë turneu, para se të caktohen 7 skuadrat e fundit të kualifikuara së bashku me mikpritësin, që në këtë rast është Malta. Vetë finalet e “Euro U-17” luhen prej 7 deri më 21 maj 2014 në Maltë. Është interesante se nga “Europiani 2015”, që do të mbahet në Bullgari, do të jenë nga 16 skuadra, kur ekipi i ri shqiptar mund të ketë më të lehtë kualifikimin.
U-17 niset drejt Çekisë0
Share.
als_Latn als_Latn eng_Latn